KLASA: P-291/23

URBROJ: 711-02-01/04-2024-06

Zagreb, 19. siječnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 1. Zakona o sprječavanju sukoba interesa („Narodne novine“ broj, 143/21., u daljnjem tekstu: ZSSI) **u predmetu obveznice** **Sonje Hladnik,** **direktorice KD Kostrena d.o.o. do 11. lipnja 2023., OIB: ……………..,** pokrenutom Odlukom Povjerenstva broj: 711-I-2473-P-291/23-03-21 od 16. studenog 2023.g., na 37. sjednici, održanoj dana 19. siječnja 2024.g., donosi sljedeću:

**ODLUKU**

1. **Propustom podnošenja** **pravilno i potpuno ispunjenog važećeg obrasca imovinske kartice obveznika Povjerenstvu povodom prestanka obnašanja dužnosti po proteku zakonskog roka, obvezni****ca Sonja Hladnik, direktorica KD Kostrena d.o.o. do 11. lipnja 2023., počinila je povredu članka 10. stavka 2. ZSSI-a.**
2. **Za povredu iz točke I. ove izreke, obveznici Sonji Hladnik izriče se opomena.**

Obrazloženje

Povjerenstvo je utvrdilo da obveznica Sonja Hladnik, direktorica KD Kostrena d.o.o. do 11. lipnja 2023.,nije podnijela imovinsku karticu povodom prestanka obnašanja navedene dužnosti, slijedom čega je protiv obveznice otvoren predmet posl. br. Pp-291/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 07. studenog 2023., Registar obveznika te Registar imovinskih kartica.

Povjerenstvo je 16. studenog 2023. u odnosu na obveznicu Sonju Hladnik, direktoricu KD Kostrena d.o.o. do 11. lipnja 2023.,odlučilo da postoje pretpostavke za pokretanje postupka vezano za moguću povredu odredbe članka 10. stavka 2. ZSSI-a, koja proizlazi iz podnošenja imovinske kartice povodom prestanka obnašanja dužnosti po proteku zakonskog roka od 30 dana od dana prestanka obnašanja dužnosti, odnosno do 11. srpnja 2023.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznici dostavilo obavijest Broj: 711-I-2473-P-291/23-03-21 od dana 16. studenoga 2023. o postojanju pretpostavki za pokretanje postupka, kao i o činjeničnim utvrđenjima, te je od obveznice zatražilo očitovanje.

Obveznica se na navedenu obavijest, koju je zaprimila 04. prosinca 2023., očitovala navodeći kako prihvaća navode da nije podnijela imovinsku karticu u roku 30 dana od prestanka obnašanja dužnosti.

Obveznica nadalje navodi kako je imovinsku karticu predala elektronski u „pdf formatu“ 21. studenog 2023. kada je obaviještena o neizvršavanju ove zakonske odredbe, dok kao razlog nepodnošenja imovinske kartice obveznica navodi isključivo osobno nedovoljno precizno čitanje odredbi Zakona koje se odnose na ovu obvezu u vremenu od stupanja sa dužnosti, jer navodi kako je smatrala da je krajnji rok za podnošenje iste tek lipanj 2024. (ZSSI članak 10.stavak 6). U okolnostima u kojima se privatno nalazila te imajući u vidu da nema promjena u njezinoj imovinskoj kartici u odnosu na ranije podnesenu karticu, navodi da nije više o tome razmišljala te da je imala namjeru istu podnijeti, kada to bude u mogućnosti učiniti.

Zaključno obveznica navodi da, iako je zakonski gledano privatna situacija ne može opravdati, želi pojasniti kako se protekle tri godine (od studenog 2020.) brine o teško pokretnoj i bolesnoj majci koja živi sa obveznicom uz 24-satni nadzor i njegu od strane obveznice, njezina supruga i sina. Od početka ove godine bolest je bila u izuzetnoj progresiji, a briga o njoj je jedan od razloga odstupanja s dužnosti po završetku mandata. Zadnjih mjesec dana (studeni/prosinac) došlo je do dodatnog pogoršanja koje je završilo njenom smrću. Ističe da su ova posljednja događanja ujedno i razlog zašto Povjerenstvu nije dostavila potpisani primjerak imovinske kartice, te istu prilaže svom očitovanju.

Povjerenstvo je uvidom u Registar obveznika utvrdilo da je Sonja Hladnik dužnost direktorice KD Kostrena d.o.o. obnašala od 25. prosinca 2021. do 11. lipnja 2023.,godine. S obzirom na navedeno, a sukladno članku 3. stavku 40. ZSSI-a, u obvezi je postupati u skladu s odredbama ZSSI-a kao obveznica u smislu istoga Zakona.

Uvidom u Registar imovinskih kartica, Povjerenstvo je utvrdilo da obveznica nije podnijela imovinsku karticu povodom prestanka obnašanja dužnosti po proteku zakonskog roka do 11. srpnja 2023. godine, te da je istu imovinsku karticu podnijela 21. studenoga 2023. godine.

Povjerenstvo ističe kako su obveznici osobno odgovorni za svoja djelovanja u obnašanju javnih dužnosti te su dužni voditi računa o obvezama koje za njih proizlaze iz ZSSI-a, a vezano za eventualne tehničke poteškoće prilikom podnošenja imovinskih kartica uvijek su slobodni obratiti se Povjerenstvu.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je obveznica Sonja Hladnik direktorica KD Kostrena d.o.o. do 11. lipnja 2023.,propustila podnijeti imovinsku karticu Povjerenstvu povodom prestanka obnašanja dužnosti po proteku zakonskog roka, odnosno zaključno do 11. srpnja 2023. godine, a kojim propustom je povrijedila odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koji po prvi put podnosi imovinsku karticu, ali niti o obveznici protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a te da je u konačnici obveznica podnijela imovinsku karticu, Povjerenstvo je utvrdilo primjerenim za povredu odredbe članka 10. stavka 2. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Sonja Hladnik, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana